Document ID: 32002D0231

Komisjoni otsus,
18. märts 2002,
millega kehtestatakse jalatsitele ühenduse ökomärgise andmise muudetud ökoloogilised kriteeriumid ja muudetakse otsust 1999/179/EÜ
(teatavaks tehtud numbri K(2002) 1015 all)
(EMPs kohaldatav tekst)
(2002/231/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 17. juuli 2000. aasta määrust (EÜ) nr 1980/2000 ühenduse muudetud ökomärgise andmise süsteemi kohta, [1] eriti selle artiklit 4 ja artikli 6 lõiget 1,
ning arvestades järgmist:
(1) Määruse (EÜ) nr 1980/2000 alusel võib ühenduse ökomärgise anda tootele, mille omadused võimaldavad märkimisväärselt mõjutada esmatähtsate keskkonnaaspektide parandamist.
(2) Määruses (EÜ) nr 1980/2000 nähakse ette, et ökomärgise andmise erikriteeriumid kehtestatakse tooterühmade kaupa.
(3) Selles määruses nähakse ka ette, et ökomärgise andmise kriteeriumid ja nende kriteeriumidega seotud hindamise ja vastavuse tõendamise nõuded vaadatakse läbi õigel ajal enne iga tooterühma kriteeriumide kehtivusaja lõppu. Nimetatud läbivaatamise alusel tehakse ettepanek kriteeriumide kehtivusaega pikendada, need tühistada või neid muuta.
(4) Turu arengu arvessevõtmiseks on vaja muuta ökoloogilisi kriteeriume, mis on kehtestatud komisjoni 17. veebruari 1999. aasta otsusega 1999/179/EÜ, millega kehtestatakse jalatsitele ühenduse ökomärgise andmise ökoloogilised kriteeriumid [2]. Ühtlasi tuleb muuta kõnealuse otsuse kehtivusaega, mida on pikendatud otsusega 2001/832/EÜ [3].
(5) Tuleb vastu võtta uus komisjoni otsus, millega kehtestatakse kõnealusele tooterühmale ökoloogilised erikriteeriumid, mille kehtivusaeg on viis aastat.
(6) Et äriühingutel, kellele on antud ökomärgis või kes on taotlenud oma toodetele ökomärgist enne käesoleva otsuse kohaldamiskuupäeva, oleks piisavalt aega kohandada need tooted uutele kriteeriumidele vastavaks, on asjakohane, et piiratud aja jooksul, mis ei ületa 12 kuud, kehtivad samal ajal nii käesoleva otsusega kehtestatud uued kriteeriumid kui ka otsusega 1999/179/EÜ kehtestatud kriteeriumid.
(7) Käesolevas otsuses ettenähtud meetmed põhinevad määruse (EÜ) nr 1980/2000 artikli 13 alusel moodustatud Euroopa Liidu Ökomärgise Komisjoni väljatöötatud kriteeriumide projektil.
(8) Käesoleva otsusega ettenähtud meetmed on kooskõlas määruse (EÜ) nr 1980/2000 artikli 17 alusel loodud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Selleks et jalatsitele võiks määruse (EÜ) nr 1980/2000 alusel anda ühenduse ökomärgise, peavad jalatsid kuuluma artiklis 2 määratletud tooterühma "Jalatsid" ja vastama käesoleva otsuse lisas kindlaksmääratud ökoloogilistele kriteeriumidele.
Artikkel 2
Tooterühma "Jalatsid" kuuluvad:
kõik maapinnaga kokkupuutuvad jalgade kaitsmiseks või katmiseks mõeldud kinnitatud välistallaga riietusesemed.
Artikkel 3
Halduseesmärkidel antakse tooterühmale "Jalatsid" koodnumber "017".
Artikkel 4
Otsuse 1999/179/EÜ artikkel 3 asendatakse järgmisega:
"Tooterühma määratlus ja tooterühma ökoloogilised erikriteeriumid kehtivad 31. märtsini 2003."
Artikkel 5
Käesolevat otsust kohaldatakse alates 1. aprillist 2002 kuni 31. märtsini 2006. Kui 31. märtsiks 2006 ei ole vastu võetud muudetud kriteeriume, kohaldatakse käesolevat otsust 31. märtsini 2007.
Tooterühma "Jalatsid" kuuluvate toodete tootjad, kellele on enne 1. aprilli 2002 juba antud ökomärgis, võivad selle märgise kasutamist jätkata 31. märtsini 2003.
Tooterühma "Jalatsid" kuuluvate toodete tootjad, kes on enne 1. aprilli 2002 juba taotlenud ökomärgist, võivad ökomärgise saada otsuse 1999/179/EÜ tingimustel kuni 31. märtsini 2003.
Alates 1. aprillist 2002 peavad uued ökomärgise taotlused tooterühmale "Jalatsid" vastama käesolevas otsuses kindlaksmääratud kriteeriumidele.
Artikkel 6
Käesolev otsus on adresseeritud liikmesriikidele.
Brüssel, 18. märts 2002

Labels: 3
7
1
20